Diari Oficial de la Generalitat Valenciana


Sumari del DOGV 8599, del 25-07-2019 (2019/7515)

RESOLUCIÓ de 18 de juliol de 2019, del director general de LABORA Servei Valencià d'Ocupació i Formació, per la qual s'amplien els terminis per a la contractació de joves i per a la justificació de la subvenció, i es redistribueix la dotació de la Resolució de 13 de maig de 2019, del director general de LABORA Servei Valencià d'Ocupació i Formació, per la qual es convoca per a l'exercici 2019 el programa d'incentius a la contractació de persones joves per entitats locals, en el marc del Sistema Nacional de Garantia Juvenil.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8599

Data del DOGV
:   25-07-2019

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2019/7515


Data del document
:   18-07-2019

Organisme emissor
:   Labora, Servici Valencià d'Ocupació i Formació

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 18 de juliol de 2019, del director general de LABORA Servei Valencià d'Ocupació i Formació, per la qual s'amplien els terminis per a la contractació de joves i per a la justificació de la subvenció, i es redistribueix la dotació de la Resolució de 13 de maig de 2019, del director general de LABORA Servei Valencià d'Ocupació i Formació, per la qual es convoca per a l'exercici 2019 el programa d'incentius a la contractació de persones joves per entitats locals, en el marc del Sistema Nacional de Garantia Juvenil. [2019/7515]  
  
  
El 17 de maig de 2019 es va publicar en el Diari Oficial de la Generalitat Valenciana la Resolució de 13 de maig de 2019, del director general de LABORA Servei Valencià d'Ocupació i Formació, per la qual es convoca per a l'exercici 2019 el programa d'incentius a la contractació de persones joves per entitats locals, en el marc del Sistema Nacional de Garantia Juvenil (correcció d'errades en el DOGV de 28.05.2019).  
L'apartat sisé de la part dispositiva de la Resolució de 13 de maig de 2019 estableix: «2. La contractació de les persones seleccionades haurà de tindre lloc després de la resolució de concessió de la subvenció i en el termini màxim de dos mesos des de la data de notificació d'aquesta». D'altra banda, l'apartat catorze estableix: «1. La justificació de la subvenció concedida s'efectuarà en el termini de dos mesos des de la notificació de la resolució de concessió [...]». Atés que els exigus terminis establits en la Resolució de 13 de maig de 2019 obligarien que els processos de selecció de persones joves es desenvoluparen durant el mes d'agost, i perquè no es perjudiquen drets de tercer, és aconsellable ampliar els terminis esmentats per a no comprometre el desenvolupament dels processos de selecció i garantir l'adequada execució d'aquest programa.  
D'altra banda, l'apartat primer de la part dispositiva de la Resolució de 13 de maig de 2019 estableix: «2. Aquestes subvencions es finançaran a càrrec del capítol 4, codi de línia S7954000, del subprograma 322.51, Foment d'ocupació, per un import global màxim de 60.799.476 euros, fons susceptibles de cofinançament en un 91,89 % per la iniciativa d'ocupació juvenil a través del Programa operatiu d'ocupació juvenil per al període 2014-2020 (CCI 2014ES05M9P001), amb la següent distribució, que té caràcter estimatiu: a) Ajuntaments: 41.571.751 euros; b) Diputacions provincials: 1.400.000 euros; c) Mancomunitats: 1.100.000 euros.» No obstant això, una vegada vençut el termini de presentació de sol·licituds, consta finalment la presentació de sol·licituds pels següents imports: a) Ajuntaments: 95.660.259,11 euros; b) Diputacions provincials: 1.000.000,00 euros; c) Mancomunitats: 1.289.582,92 euros. A fi de possibilitar una major execució pressupostària, cal redistribuir l'assignació inicial de la dotació.  
En virtut del que s'ha exposat, i de conformitat amb la disposició final primera de l'Ordre 7/2017, de 10 d'abril; l'apartat 3 de l'apartat primer de la part dispositiva de la Resolució de 13 de maig de 2019; l'article 70.1 del Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol, i l'article 160.4 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer  
Ampliar en un mes el termini de dos mesos fixat inicialment per a la contractació de joves i per a la justificació de la subvenció establit, respectivament, en els apartats sisé i catorze de la part dispositiva de la Resolució de 13 de maig de 2019.  
  
Segon  
Distribuir la dotació global a què fa referència l'apartat primer de la part dispositiva de la Resolució de 13 de maig de 2019 entre els diferents tipus d'entitats beneficiàries prevists en la convocatòria, segons es detalla a continuació: a) Ajuntaments: 78.459.503 euros; b) Diputacions provincials: 1.000.000 euros; c) Mancomunitats: 1.290.000 euros.  
Aquesta resolució entrarà en vigor el dia de la signatura.  
Contra aquesta resolució, que esgota la via administrativa, podrà interposar-s'hi un recurs contenciós administratiu en el termini de dos mesos a comptar de l'endemà de la publicació, davant del corresponent jutjat contenciós administratiu competent, d'acord amb el que s'estableix en els articles 8 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o un recurs potestatiu de reposició davant d'aquest mateix òrgan en el termini d'un mes, computat en els mateixos termes, de conformitat amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que els interessats puguen presentar qualsevol altre recurs que estimen pertinent.  
  
València, 18 de juliol de 2019.- El director general de LABORA Servei Valencià d'Ocupació i Formació: Enric Nomdedéu i Biosca.